題尊信齋
作者：陸游
朝代：宋

paragraphs: 於虖孔孟何其卓，如天日月地海嶽。
正令舉世皆楊墨，邪正豈復勞商榷。
雖然此道久橫流，執熱其誰不思濯。
魯鄒遺書世皆讀，要以尊信爲善學。
吾友希真蓋其人，不肯俯首爲齷齪。
羹藜飯豆欲老矣，功雖未竟志則慤。
我居山陰子在閩，闕然不見千里邈。
澤中久雨道路絕，叩戶忽聞聲剝啄。
尊信二字子所知，妙質豈復須斤斲。
伏生九十語已訛，失旦自慚猶喔喔。